Luister: Adam Tas vertel Bosveldstories in eerste DVDhttps://rak2.spens.co.za/radio/2016/adam-tas-2016-02-24.mp3 Adam Tas. Argieffoto. Die sanger en liedjieskrywer, Adam Tas, het onlangs sy eerste DVD uitgereik wat verskeie van die treffers wat op sy vyf CD’s verskyn, bevat. Adam, die eerste Afrikaanse sanger wie se musiek op iTunes verskyn het, sê hy het besluit om die DVD, Stories uit die Bosveld, uit te reik vanweë groot openbare aanvraag. “Dit is ŉ samestelling van die al die musiekvideo’s wat ek oor die jare gedoen het. Mense vra gereeld waar hulle my musiekvideo’s in die hande kan kry. Hulle sien dit een of twee keer op televisie en dan nie weer nie,” sê hy. Adam vertel dié DVD is ŉ weerspieëling van wie hy as sanger is. “Ek kom uit die Bosveld, en baie van my liedjies skryf ek ook daar. Vir dié rede het ek die titel vir die DVD gekies. Die liedjies gaan egter nie alles oor die Bosveld nie, daar is ŉ lekker mengsel van my vyf CD’s.” Die DVD bevat 15 musiekvideo’s van Adam se gewildste liedjies soos “Skilpadtepel”, “Draadloosdae” en “ŉ Man soos my pa”. Vier video’s op die DVD, onder meer “Lappieskombers” en “Te beautiful vir my”, is opnames van regstreekse optredes. Stories uit die Bosveld is nou landwyd in musiekwinkels beskikbaar.